Poreč, 26. kolovoza 2024.

-PRIOPĆENJE ZA MEDIJE

***POREČKO LJETO: Ovoga tjedna Porečki delfin, Natali Dizdar, kino pod zvijezdama i još mnogo toga…***

Bogati program **Porečkog ljeta** nastavlja se i ovog tjedna. Pa tako **večeras**, s početkom u **21.00 sat**, u Parku Olge Ban posjetitelji će moći uživati u čarobnom programu **„Magic is in the Air“**. Radi se o plesu na svili koji ističe fleksibilnost tijela plesača i dojmljive gimnastičko-akrobatske vještine u zraku upotpunjene mnogobrojnim dodatnim scenskim svjetlosnim efektima, atraktivnim kostimima te opčaravajućom glazbom.

U utorak, **27. kolovoza**, Trg slobode postaje pozornica na otvorenom za glazbenu večer **"Music on Square"** u kojoj ćete uz rock, jazz, blues i druge glazbene žanrove moći zaplesati i uživati u odličnoj atmosferi na glavnom gradskom trgu. Dođite i uživajte uz atraktivan Summertime Acoustic Duo.

Za ljubitelje jazz glazbe, Pučko otvoreno učilište Poreč pripremilo je još jednu glazbenu večer u sklopu **29. Jazz u lapidariju**. U srijedu, **28. kolovoza,** Lapidarij Zavičajnog muzeja Poreštine ugostit će **Ivory Collective,** jazz/hiphop bend koji vodi hrvatski klavijaturist Ivor Lakić. Kombinirajući fizičku i intelektualnu glazbu, bend istražuje prostor između hiphop vibracija i melodičnog jazza s čudnim ritmovima. Koncert počinje u 21 sat, a ulaz je slobodan.

U četvrtak, **29.** **kolovoza** u 10 sati na rasporedu je besplatna šetnja kroz povijest Poreča **„La mula de Parenzo Tours“.** Posjetitelji će imati priliku da razgledaju Poreč, upoznaju ribarsku tradiciju ali i doznaju kako je poznati američki pisac Ernest Hemingway povezan s prošlošću ovoga grada. Pozivamo sve zainteresirane da rezerviraju svoje mjesto i pridruže nam se na besplatnoj interpretativnoj šetnji kroz povijest Poreča. Mjesto susreta je ispred Centra za posjetitelje "La mula de Parenzo", Trg Slobode 13, Poreč. Informacije & Rezervacije: T: +385(0)52 451 293, E: [lamuladeparenzo@myporec.com](mailto:lamuladeparenzo@myporec.com)

Istoga dana,od 17 do 23 sata na Trgu slobode održat će se tradicionalna **Smotra istarskih autohtonih proizvoda**, na kojoj ćesvoje proizvode izložiti lokalni OPG-ovi, koji će nuditi tipične istarske proizvode.

**Porečki delfin**, najdugovječniji plivački maraton u Hrvatskoj ove godine u drugačijem i bogatijem izdanju održati će se kroz dva dana, **30. i 31. kolovoza**. Ovogodišnje 23. izdanje donosi mnogo noviteta i pregršt sadržaja. Najpoznatije plivačko natjecanje, koje je priraslo srcu i postalo neizostavan dio ljetnih aktivnosti u gradu Poreču, mijenja svoje ruho i postaje festival za sve zaljubljenike u vodene sportove, ali i za one koji samo žele uživati u ljetnim radostima. Detaljnije informacije dostupne su na službenoj stranici <https://poreckidelfin.com/>

Petak, **30. kolovoza** ponovno donosi nezaboravno filmsko iskustvo pod zvijezdama u sklopu programa **„Visions of the Streets“**, a ovoga tjedna u 21 sat na rasporedu je film redateljice Kasi Lemmons i scenarista Anthonyja McCartenao jednoj od najznačajnijih pop izvođača u posljednjih 50 godina, **Whitney Houston - „I Wanna Dance with Somebody“**. Njene iznimne vokalne sposobnosti, koje su joj donijele nadimak “The Voice” te njene pjesme, u prvom redu “I Will Always Love You”, ostavile su neizbrisiv trag u povijesti glazbe. Ovaj jedinstveni događaj donosi spoj filmske magije i ljetne atmosfere, pružajući vam priliku da uživate u vrhunskom kinematografskom iskustvu na otvorenom. Ne propustite!

Također u petak,u povijesnom zdanju Eufrazijeve bazilike, u produkciji glazbeno-scenske djelatnosti Pučkog otvorenog učilišta Poreč, s početkom u 21 sat održati će se koncert **Ivana Krpana**, u sklopu 63. festivala klasične glazbe pod nazivom **"Koncerti u Eufrazijani".** Ovaj mladi zagrebački pijanist, odlikovan je brojnim državnim i međunarodnim nagradama i priznanjima. Velik uspjeh ostvario je 2017. godine osvojivši prvu nagradu na međunarodnom pijanističkom natjecanju Ferruccio Busoni u Bolzanu u Italiji – jednom od najuglednijih pijanističkih natjecanja na svijetu. Uslijedila su brojna gostovanja po Europi i svijetu, nastupio je u nekima od najpoznatijih glazbenih središta, a u Berlinu snimio svoju prvu studijsku snimku. Za Poreč Krpan priprema Pjesničke i vjerske harmonije F. Liszta.

U subotu, 31. kolovoza, na Trgu slobode s početkom u 21 sat, u sklopu programa **„Sounds of the Streets Music“** održat će se koncert jedne od najistaknutijih hrvatskih glazbenica, **Natali Dizdar**.

Natali će vas povesti na emotivno glazbeno putovanje kroz svoj bogati repertoar, uz jedinstvenu atmosferu pod otvorenim nebom. Poznata po svojoj karizmatičnoj pojavi i glasu koji oduzima dah, Natali stvara intimnu, a opet moćnu povezanost s publikom. Njezini koncerti često se opisuju kao nezaboravna iskustva ispunjena emocijama, gdje svaka izvedba postaje prava glazbena čarolija.

Pridružite nam se i doživite ovu posebnu večer uz zvijezdu koja ne prestaje osvajati srca publike diljem Hrvatske.

Pozivamo sve građane i posjetitelje da nam se pridruže i uživaju u raznovrsnim programima u sklopu Porečkog ljeta.

*\*\*\*\*\*\*\*\*\*\*\*\*\**

*Molimo Vas da priopćenje objavite u Vašem mediju.*

**TURISTIČKA ZAJEDNICA GRADA POREČA**